Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Sierra Leonen tilanne (AKT-EU 2758/99/lop.)



Virallinen lehti nro 271 , 24/09/1999 s. 0053 - 0054



PÄÄTÖSLAUSELMA(1) Sierra Leonen tilanne Yhteinen edustajakokous, joka - kokoontui Strasbourgissa (Ranska) 29. maaliskuuta - 1. huhtikuuta 1999, - ottaa huomioon aiemmat päätöslauselmansa Sierra Leonen tilanteesta, - ottaa huomioon Euroopan unionin 12. tammikuuta 1999 antaman julkilausuman Sierra Leonesta, A. pahoittelee väkivaltaisuuksien alkamista uudelleen Sierra Leonessa vuoden 1999 alussa, B. katsoo, että Freetownissa sattuneet yhteenotot ovat vaatineet tuhansia ihmisuhreja, erityisesti siviiliväestön keskuudessa, ja synnyttäneet suunnattoman humanitaarisen kriisin, joka on aiheuttanut uuden pakolaisvirran naapurimaihin, C. on kauhuissaan kapinallisten viime kuukausien aikana siviiliväestöön kohdistamasta terrori- ja uhkailukampanjasta ja erityisesti naisiin ja lapsiin kohdistuneista hirmuteoista, D. on järkyttynyt lapsisotilaiden laajamittaisesta käyttämisestä tässä konfliktissa, etenkin kapinallisten joukoissa, sekä uhrien suuresta määrästä ja sotilaselämään pakotettujen lasten kärsimyksistä, E. muistuttaa, että sen jälkeen kun vaaleissa valittu presidentti Ahmed Tejan Kabbah palasi valtaan maaliskuussa 1998 ja juntta joutui eroamaan muutamia kuukausia sotilaskaappauksen jälkeen, taistelut Sierra Leonessa ovat jatkuneet taukoamatta aiheuttaen suurta kärsimystä maan väestölle, F. tietoisena siitä, että maan timantintuotantoalueiden hallinta on konfliktin tärkeimpiä syitä, G. ottaa huomioon, että pääkaupungin humanitaarinen tilanne on erittäin huono, sillä lähinnä maan sisäosista tuotavien elintarvikkeiden jakelu on yhteenottojen vuoksi äärimmäisen vaikeaa, H. tuomitsee 19. lokakuuta 1998 tapahtuneet teloitukset, joissa noin 20 sotaoikeudessa kuolemaan tuomittua sotilasjuntan jäsentä teloitettiin ilman että heillä olisi ollut mahdollisuutta valittaa tuomiostaan, ja on vakuuttunut siitä, että nämä teloitukset eivät ole suinkaan helpottaneet rauhanprosessia ja kansallista sovintoa, I. muistuttaa Länsi-Afrikan valtioiden talousyhteisön ECOWAS:in ponnisteluista Sierra Leonen kriisin rauhanomaisen ratkaisun puolesta, J. ottaa huomioon jännityksen lievittymisestä kertovat merkit, kuten presidentti Kabbahn 7. helmikuuta 1999 antaman lausunnon, jossa hän ilmoitti haluavansa jatkaa neuvotteluja kapinallisten kanssa, tai kapinallisten johtajan Foday Sankohn sellistään esittämän tulitaukovetoomuksen ja lupauksen järjestää tapaaminen sotilaskomentajiensa kanssa rauhanneuvottelujen aloittamista varten, 1. tuomitsee Sierra Leonen kapinallisten uuden vallankaappausyrityksen; 2. tuomitsee kapinallisten hirmuteot Sierra Leonen siviiliväestöä kohtaan ja kehottaa kapinallisia lopettamaan välittömästi barbaariset tekonsa ja kauhun ilmapiirin kylvämisen; 3. vaatii hallitusta ja etenkin kapinallisia keskeyttämään lopullisesti vihollisuudet kaikkialla maassa; 4. panee merkille presidentti Kabbahn ja kapinallisjohtaja Foday Sankohn osoittaman halun maan rauhoittamiseksi ja toivoo, että RUF:n johtajan ja hänen sotilaskomentajiensa tapaaminen järjestetään puolueettomalla maaperällä ja että he sitoutuvat konkreettisesti aloittamaan rakentavan vuoropuhelun kansallisen sovintoprosessin ja kestävän rauhan aikaansaamiseksi; 5. muistuttaa Sierra Leonen hallitusta siitä, että sen on kunnioitettava kansainvälisiä ihmisoikeussitoumuksiaan, erityisesti sopimusta poliittisista ja kansalaisoikeuksista; pyytää sitä erityisesti varmistamaan oikeuden oikeudenmukaiseen oikeudenkäyntiin ja järjestämään valitusmahdollisuuden sotaoikeuden oikeudenkäynteihin; 6. uudistaa tukensa ECOWAS-maiden välityspyrkimyksille rauhan palauttamiseksi Sierra Leoneen ja pyytää mm. Euroopan unionia antamaan rahallista ja logistista tukea maahan tuoduille ECOMOG-joukoille; 7. kehottaa Euroopan unionia sitoutumaan voimakkaammin Sierra Leonen kriisiin ratkaisuun tukemalla konfliktin osapuolten välistä neuvotteluratkaisua; 8. tuomitsee lapsisotilaiden käyttämisen konfliktissa ja vaatii sekä kapinallisia että hallituksen joukkoja pidättäytymään lasten mukaan tuomisesta taisteluihin; 9. kehottaa Euroopan unionia ja Yhdistyneitä Kansakuntia toteuttamaan erityisohjelmia aseellisiin taisteluihin osallistuneiden lasten fyysiseksi, henkiseksi ja psyykkiseksi kuntouttamiseksi; 10. kehottaa kansainvälistä yhteisöä, erityisesti Euroopan unionia lisäämään humanitaarista apuaan Sierra Leonen väestölle, joka on kärsinyt valtavasti tästä konfliktista; 11. vaatii konfliktin osapuolia toimimaan täydessä yhteistyössä eri humanitaarista apua antavien järjestöjen kanssa avun perilleviemiseksi ja jakamiseksi Freetownissa ja koko maassa ja humanitaaristen järjestöjen työntekijöiden turvallisuuden takaamiseksi; 12. kehottaa Euroopan unionia auttamaan naapurivaltioita, jotka kamppailevat Sierra Leonesta tulevan jatkuvasti kasvavan pakolaisvirran kanssa; 13. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Sierra Leonen hallitukselle ja ECOWAS:n jäsenvaltioille. (1) Yhteinen edustajakokous hyväksynyt 1. huhtikuuta 1999 Strasbourgissa (Ranska).